黃子華喺7月底,完成咗佢棟篤笑收咪作《金盆浪口》26場騷後,子華都未有公開露面。神隱差唔多兩個月嘅子華,即使遠至加拿大,佢都被《蘋果》讀者野生捕獲,當時子華身處加拿大卡爾加里機場,而最大亮點係,子華嘅一頭金髮。
頭髮要染黑、染白定染金,想點染立刻就可以變色,而黃子華多年嚟都試過染髮。好似讀者Johnson透過「爆相爆片」影到子華嘅新相,當日喺本月17日,Johnson表示:「子華當時坐喺加拿大卡爾加里機場內,佢係搭內陸機去溫哥華。」相中嘅子華,着住件黑色羽絨坐响候機室,而佢一頭漂咗嘅金頭髮較為突出,但佢個樣仲有點疲倦,木無表情。本報曾致電其經理人May查詢,May表示:「子華係放緊假。」至於子華去加拿大做乜,或點解會漂咗頭髮,May表示唔清楚。
自從黃子華做完棟篤笑之後,就冇再公開露面,而今個月5號係佢58歲生日。當日子華喺佢嘅Facebook度貼咗張相,相中嘅子華頭戴黑色帽,手執一個壽包,精神唔錯仲微微笑,隱約見到佢耳邊嘅「的水」有啲白髮,但睇落當時未有漂頭髮。
而同一日子華再分享多一段片,片中有一班黑人小朋友,跟住一把男聲,讀出黑板上嘅字,先用國語讀:「子華神,生日快樂!」跟住轉channel用廣東話讀:「搵食啫,犯法咩!」之後再嚟國語讀:「生日快樂!唔呀!」然後唱英文嘅生日歌,子華留言寫住:「原本生日匿埋,點知蘇絲黃送份咁嘅禮物比我,笑到我瞓喺度,希望佢唔好剝削呢班小朋友嘅薪酬啦!鋪上嚟,等大家都笑下!」原來係蘇絲黃同金燕玲送上嘅驚喜。
黃子華告別騷後,正放緊假。
黃子華漂咗金髮現身加拿大機場。